open-index/open-wikipedia-markdown huggingface dataset:
תומאס הורסטר

**תומאס הורסטר** (בגרמנית: **Thomas Hörster**, נולד ב-27 בנובמבר 1956 באסן שבגרמניה המערבית) הוא כדורגלן עבר גרמני ששיחק לאורך רוב הקריירה בבאייר לברקוזן, בה עסק גם בתפקידי אימון שונים. להורסטר ארבע הופעות במדי נבחרת גרמניה המערבית, וזכייה במדליית ארד עם הנבחרת האולימפית של גרמניה המערבית באולימפיאדת סיאול.

## קריירת מועדונים
הורסטר החל בשנת 1974 את קריירת הבוגרים במועדון שוורץ-וייס אסן, ששיחק אז בליגת הבונדסליגה השנייה, ובשנת 1977 עבר לבאייר לברקוזן, שגם היא שיחקה אז בבונדסליגה השנייה. כבר מעונתו הראשונה בבאייר לברקוזן, הורסטר היה שחקן הרכב קבוע, אך רק בעונתו השנייה בקבוצה, 1978/79, העפילה הקבוצה מהמקום הראשון אל הבונדסליגה, בה הייתה להורסטר קריירה ארוכה ומפוארת. הורסטר הפך עד מהרה לחלק חיוני בהגנה של באייר לברקוזן, ובשתי העונות הראשונות של הקבוצה לאחר העלייה אל הבונדסליגה, הורסטר ולברקוזן סיימו בחלק התחתון של הטבלה, אך רחוק ממאבקי ההישרדות. בעונת 1981/82 נקלעו הורסטר ולברקוזן למאבקי תחתית, וניצלו מירידה רק לאחר ניצחון במפגש כפול במבחני הישרדות מול קיקרז אופנבך. בעונות הבאות הורסטר ולברקוזן שהו בעיקר בחלק התחתון של הטבלה, אך בעונת 1985/86 סיימו במקום השישי, שהעניק להם העפלה לגביע אופ"א, וגם בעונת 1986/87 סיימה במקום זה. בעונת 1987/88 הורסטר ובאייר לברקוזן זכו בגביע אופ"א, לאחר ניצחון במפגש כפול בגמר על אספניול. הספרדים ניצחו 3-0 במשחק הראשון, ולברקוזן ניצחה בתוצאה זהה בגומלין, ולאחר מכן בפנדלים. עם זאת, נבצר מהורסטר להשתתף בצמד משחקי הגמר בעקבות פציעה, לאחר שהיה שותף מלא להגעת הקבוצה למעמד זה במהלך העונה. בתום עונת 1990/91, לאחר מספר עונות בחלק העליון של הטבלה עם באייר לברקוזן, פרש הורסטר ממשחק פעיל, לאחר שהבקיע 26 שערי ליגה ב-404 הופעות במדי באייר לברקוזן, מתוכן 332 הופעות בבונדסליגה, והוא מדורג במקום הרביעי בטבלת שיאני ההופעות של באייר לברקוזן בכל הזמנים לאחר רודיגר פולבורן, אולף קירסטן וקארסטן ראמלו.

## קריירה בינלאומית
הורסטר ערך את הופעת הבכורה במדי נבחרת גרמניה המערבית בספטמבר 1986, בניצחון 2-0 על נבחרת דנמרק. לאחר מכן ערך שלוש הופעות נוספות, כולן במשחקי ידידות. בשנת 1988 השתתף הורסטר עם נבחרת גרמניה המערבית האולימפית באולימפיאדת סיאול, וזכה במדליית ארד, לאחר שפתח בכל ששת משחקיה של גרמניה המערבית, שהפסידה בחצי הגמר לנבחרת האולימפית של ברזיל לאחר בעיטות הכרעה, וניצחה את נבחרת איטליה האולימפית 3-0 בקרב על מדליית הארד.

## קריירת אימון
לאחר פרישתו, הורסטר אימן לאורך שנים ארוכות את קבוצת הנוער של באייר לברקוזן, בין השנים 1992 ו-2001. בשנת 2001 התנסה באימון קבוצת המילואים ולאחר מכן הקבוצה הבכירה, בה החליף את קלאוס טופמולר שפוטר לאחר תקופה נטולת הצלחות, אך פוטר בעצמו בתום עונת 2002/03, וחזר לאמן את קבוצת הנוער למשך ארבע שנים נוספות, עד לשנת 2007.

## תארים
עם באייר לברקוזן:
* גביע אופ"א: 1987/88

עם נבחרת גרמניה המערבית האולימפית:
* אולימפיאדת סיאול (1988): מדליית ארד

## קישורים חיצוניים

## הערות שוליים

קטגוריה:מגני כדורגל גרמנים
קטגוריה:כדורגלנים גרמנים
קטגוריה:כדורגלני באייר לברקוזן
קטגוריה:מאמני כדורגל גרמנים
קטגוריה:מאמני באייר לברקוזן
קטגוריה:כדורגלני נבחרת גרמניה המערבית
קטגוריה:כדורגלנים באולימפיאדת סיאול (1988)
קטגוריה:זוכי מדליית ארד אולימפית מערב גרמנים: כדורגל
קטגוריה:גרמנים שנולדו ב-1956
חיים שפיר (אגרוף)

250px|ממוזער|שמאל|חיים וייספיש ומשפחתו, 1946
**חיים שפיר** (במקור, "חיים וייספיש"; 1929 – 17 באפריל 2021) היה איש אצ"ל ומתאגרף ישראלי. פעמיים ברציפות אלוף המכביה (1961 ו-1965) במשקל קל בינוני.

## ביוגרפיה
שפיר נולד בתל אביב לאליקים גצל ולהניה ויספיש. בגיל 5 עברו לשכונת הצריפים בקריית מוצקין. בצעירותו התאמן ופיתח כישרון טבעי לאגרוף. שפיר היה מתאגרף חובב והתפרנס למחייתו מעבודה כמסגר.

שפיר הצטרף בגיל 13, בשנת 1942, למועדון מכבי חיפה וגם התגייס לאצ"ל. באצ"ל השתתף במספר פעולות באזור חיפה ובאזור המרכז. לאחר ששמו הוזכר בין מבוקשי הבריטים, ברח לראש פינה ומשם המשיך לפעול. בין הפעולות הידועות בהן השתתף, פיצוץ תחנת רכבת חיפה מזרח וליל האווירונים, עת השמידו חלק ממטוסי ח"א הבריטי בתל נוף. הוא טען שנרדף על ידי מנהיגי היישוב, והוכה בידי אנשי ההגנה.

שפיר שירת בצה"ל כקצין ביחידת סילוק הפצצות ואחר כך, בחיל ההנדסה, עד דרגת רס"ן. פרש משירות קבע בשנת 1981.

### כמתאגרף
שפיר היה אלוף ישראל באגרוף במשך 17 שנה. הוא הוכתר כאלוף ישראל במשקל חצי בינוני, בתחילה כחבר מכבי חיפה ולאחר מכן בבית"ר טבריה, בית"ר קריית מוצקין, א.ס.א. - טכניון בית"ר ישראל. היה חבר בנבחרת ישראל עם חברו, נחמן פרקש.

בתחרות האגרוף של המכביה השישית שנערכו באולם גל רון ביפו בספטמבר 1961 זכה שפיר במדליית זהב במשקל חצי בינוני לאחר שניצח בקרב הגמר את שארל פיטוסי מצרפת, ב"קרב היפה ביותר" של ערב הגמרים.

שפיר השתתף ב-217 קרבות וסיים עם מאזן של 204 ניצחונות, 11 הפסדים, 2 תיקו, ומעולם לא נוצח בנוק-אאוט. נוצח בנוק-אאוט כאשר התייצב מול מתאגרפים במשקל גבוה משלו, כגון ישראל מקלר.

ב-17 באפריל 1979 ערך את קרב הפרישה שלו בקולנוע אורות מול בנו הבכור, אליקים, בן ה-16 (אז, סגן אלוף ישראל לנוער). הקרב הסתיים בתיקו.

היה בעלים ומאמן של מכון שפיר במוצקין, ואימן גם סטודנטים בטכניון. המשיך לאמן עד מלאת לו 70.

לשפיר נולדו שלושה בנים, שאת כולם לימד אגרוף, ובת שהייתה אלופת מכבי ישראל בהתעמלות מכשירים, בגיל 9.

נפטר ב-17 באפריל 2021, והובא למנוחות בבית העלמין צור שלום.

## קישורים חיצוניים
* 
* 
* 
* 
* 
* 
* משה איבגי מראיין , יוטיוב
* העולם הזה גיליון 752 https://thisworld.online/1952/752/gallery עמוד 15

## הערות שוליים

קטגוריה:מתאגרפים ישראלים
קטגוריה:לוחמי האצ"ל
קטגוריה:אנשי היישוב ילידי הארץ
קטגוריה:קריית מוצקין: אישים
קטגוריה:אלופי המכביה
קטגוריה:אישים הקבורים בבית הקברות צור שלום
קטגוריה:ישראלים שנולדו ב-1929
קטגוריה:ישראלים שנפטרו ב-2021
MBDA

250px|ממוזער|שמאל|טיל אוויר-אוויר ASRAAM מתוצרת MBDA
250px|ממוזער|שמאל|טיל אוויר-קרקע APACHE מתוצרת MBDA
**MBDA** הוא שמה של חברה אירופאית המפתחת ומייצרת טילים ומוצרים צבאיים אחרים. היא נוצרה על ידי מיזוג של החברות: Aérospatiale-Matra Missiles הצרפתית (של EADS, כיום קבוצת איירבוס), Alenia Marconi Systems האיטלקית (של לאונרדו (Finmeccanica לשעבר)) ו-Matra BAe Dynamics הבריטית (של BAE Systems) בדצמבר 2001. ב-2015, היו לחברה כ-10,000 עובדים. ב-2015, MBDA רשמה הזמנות על סך €5.2bn ובנוסף צבר הזמנות של €15.1bn MBDA עובדת עם כוחות מזוינים של כ-90 מדינות ברחבי העולם.

## היסטוריה

## מוצרים
בסך הכל, לקבוצה יש 45 מוצרים מבצעיים, ועוד כ-15 בפיתוח. מוצרי MBDA כוללים:
* טילי אוויר-אוויר:
** ASRAAM - טווח קצר, הנחיית IR
** Meteor - טיל ארוך טווח, המתביית על מכ"ם פעיל
** MICA - טיל מונחה IR ומכ"ם (גם SAM)
* טילי קרקע-אוויר:
** מיסטרל (גם AAM)
** Eurosam Aster - טווח בינוני (Aster 15) וארוך (Aster 30) הגרסה היבשתית והימית של SAM
** LFK NG (יחד עם "Diehl BGT Defence")
** Aspide
** Rapier
** Sea Wolf
** CAMM (גרסאות ים אוויר ויבשה)
* טילי אוויר-קרקע:
** Apache
** ברימסטון
** Storm Shadow/SCALP-EG
** AS-30L
** PGM 500 ו-PGM 2000 טילים מונחים
** ASMPA - טיל גרעיני צרפתי
** Zuni מונחה לייזר
** Diamond Back - קיט להגדלת טווח עבור SDB
** Viper Strike
* טילים נגד ספינות:
** אקסוסט (גרסאות ים אוויר ויבשה של סוללות שיגור)
** Otomat/Teseo
** Sea Eagle
** Marte (גרסאות ים אוויר ויבשה של סוללות שיגור)
** FASGW(H)/ANL
* טילים נגד טנקים:
** מילאן
** PARS 3 LR - לטווחים ארוכים (יחד עם Diehl BGT Defence)
** ERYX - לטווחים קצרים
** HOT
** Missile Moyenne Portée (MMP)
* מערכות
** Spada
** Eurosam SAMP/T
** PAAMS מערכת טילים הכוללת:
*** (S) UKAMS PAAMS
*** (E) Eurosam PAAMS
** Eurosam SAAM-IT
** Eurosam SAAM-FR
** MEADS
** מערכת עתידית מרובת ראשי קרב

## קישורים חיצוניים

* 

## הערות שוליים

קטגוריה:יצרני מטוסים
קטגוריה:תעשיית נשק בצרפת
קטגוריה:תעשיית נשק בגרמניה
קטגוריה:תעשיית נשק באיטליה
קטגוריה:תעשיית נשק בממלכה המאוחדת
קטגוריה:תעשיית נשק בספרד
קטגוריה:טילים
המוזיאון היהודי של סלוניקי

**המוזיאון היהודי של סלוניקי** (ביוונית: Εβραϊκό Μουσείο Θεσσαλονίκης) נמצא במרכז העיר סלוניקי. הוא נוסד בשנת 2001, ונמצא בבניין ובו שתי קומות של מוצגים מוזיאוניים המתארים את קהילת יהדות סלוניקי לאורך הדורות.

## היסטוריה
עד לחורבנה, ישבה בעיר סלוניקי אחת הקהילות היהודיות הגדולות באירופה, עם כ-56,000 תושבים יהודים, שהיוו מעל שליש מתושבי העיר. השפעת היהודים על המסחר והתרבות בעיר הייתה כה דומיננטית, עד כי בשבתות היה המסחר בעיר מושבת, כולל הנמל. הקהילה היהודית בסלוניקי חרבה בשואה. 

בנין המוזיאון, הנמצא ברחוב Ag. Mina 13, נבנה בשנת 1904 כפסאז' קניות, על ידי האדריכל האיטלקי ויטליאנו פוזלי. בין השנים 1909 ל-1941 אכלס הבניין סניף של בנק אתונה; הבניין היה בין היחידים ששרד את השריפה הגדולה ב-1917.  הבניין שופץ בין השנים 1998 ל-2003. המוזיאון נחנך ב-13 במאי 2005 על ידי אוונגלוס וניזלוס, אז שר התרבות, ואנדריאס ספיחה, נשיא הקהילה היהודית בסלוניקי.

במוזיאון מוצגים מסמכים, תמונות, פריטי אופנה וחפצי אומנות ודת המאפיינים את חיי היהודים בקהילה.

בקומת הכניסה קיים קיר רחב המפרט את שמות יהודי הקהילה שנספו בשואת יהודי סלוניקי. כמו כן, מוצגות מצבות מבית הקברות המקומי שחוללו בזמן מלחמת העולם השנייה. כן קיימים במוזיאון אולם ספרייה ומחקר גדול, וחנות מזכרות.

בקומה השנייה מוצגת ההיסטוריה של יהודי העיר, החל מהמאה ה-3 לספירה, וכן מוצגים פרטים מחיי היהודים בקהילה, כולל חגים, שבתות, חתונות וימי חול. תערוכה נפרדת מציגה את שואת יהודי סלוניקי, במהלכה נשלחו רוב היהודים, כ-50,000 במספר, למוות באושוויץ ובברגן-בלזן. בקומת המרתף תצוגה אודות הילדים היהודיים בסלוניקי לפני השואה.

במוזיאון מבקרים אלפים בשנה, בעיקר יהודים, אך גם תושבי סלוניקי, כולל תלמידי בתי ספר.

## גלריה

קובץ:20160520 060 thessaloniki.jpg|קיר הנצחה ליהודי סלוניקי שנספו בשואה
קובץ:Liste der Ermordeten Juden Thessaloniki.JPG|אולם ההנצחה בקומת הכניסה
קובץ:Saloniki Jewish Museum a.jpg|מבט מהקומה השנייה


## ראו גם
* יהדות סלוניקי

## קישורים חיצוניים
 
* 
* המוזיאון היהודי בסלוניקי, באתר מחיפה לסלוניקי - מסע בעקבות שואת יהודי יוון

מוזיאון
יהדות, מוזיאון
סלוניקי
מוזיאון
סלוניקי, יהדות
אוקסנה פיודורובה

**אוקסנה גנאנדייבנה פיודורובה** (ברוסית: **Оксана Геннадьевна Фёдорова**; נולדה ב-17 בדצמבר 1977) היא דוגמנית ומגישת טלוויזיה רוסייה. מיס תבל הראשונה שהודחה מתפקידה.

## ראשית חייה
פיודורובה נולדה בפסקוב, היא גדלה כבת יחידה על ידי אמה שעבדה כאחות בבית חולים פסיכיאטרי ועל ידי סביה מצד אמה, סבתה הייתה בת למשפחת אצולה, בנעוריה ניגנה בסקסופון והייתה בלהקה בבית ספרה. במסגרת לימודיה היא כתבה תזה בנושא "רגולציה של חוקרים פרטיים ופעילות ביטחונית בפדרציה הרוסית". ב-2005 ניסתה לברר מה עלה בגורל אביה עמו ניתקה את הקשר וגילתה שהוא נפטר.

## תחרויות יופי
היא עברה לסנקט פטרבורג על מנת ללמוד במשרד הפנים הרוסי ושם החלה להתחרות בתחרויות יופי, היא נבחרה ב-1999 למיס סנט פיטרסבורג וב-2001 למיס רוסיה, בתחרות מיס תבל לשנת 2002 היא לקחה את המקום הראשון לאחר שניצחה גם בתחרות שמלות הערב וגם בתחרות בגדי הים ובמסגרת תפקידה סיירה במספר מדינות ברחבי העולם, ארבעה חודשים לאחר כהונתה ארגון מיס תבל החליט להדיח אותה מתפקידה לאחר שהוסבר שלא ביצעה כראוי את תפקידה ובין היתר לא נכחה בטקס בחירת מיס הנוער של ארצות הברית כמיטב המסורת, ונחשד גם כי נישאה בחשאי והרתה, בניגוד לנוהלי התחרות ולחוזה עליו חתמה וסגניתה מיס פנמה ג'סטין פאסק הוכתרה כמיס תבל.

## דוגמנות ואופנה
לאחר כהונתה היא דגמנה בשבוע באופנה של רומא ובשבוע האופנה של מילאנו, הופיעה באירועי אופנה רבים במדינתה וביניהם "יריד המיליונרים של מוסקבה", ב-2005 שימשה כשופטת ב-"Ty - supermodel" (גרסה רוסית של "הטופ מודל הבאה"). ב-2008 היא הוציאה את ספרה "סגנון הפורמולה" העוסק בעצות וטיפים ליופי וטיפוח ובנוסף מכיל גם מידע אוטוביוגרפי אודותיה.
ב-2010 החלה לשמש כעורכת אחראית של מגזין אופנה, ב-2011 הייתה שופטת אורחת בגרסה הרוסית של "פרויקט מסלול".

## טלוויזיה
ב-2003 החלה להנחות תוכנית טלוויזיה לילדים ובאותה שנה זכתה התוכנית בפרס TEFI, מ-2003 ועד 2004 הנחתה את הגרסה הרוסית של "המבצר", ב-2006 התחרתה בגרסה הרוסית של "רוקדים עם כוכבים" והגיעה עד למקום החמישי, היא הנחתה את תחרות הקדם אירוויזיון הרוסית ב-2008, 2010 ו-2012 הציגה את תוצאות הניקוד הרוסי באירוויזיון, היא גם הנחתה את התחרויות לבחירת הנציג הרוסי באירוויזיון הילדים.

## קולנוע
ב-2008 דובבה את המלכה קלריון בדיבוב הרוסי של הסרט "טינקר בל", ב-2010 היא דיבבה את ברבי בדיבוב הרוסי של הסרט "צעצוע של סיפור 3".

## מוזיקה
ב-2009 הנחתה פסטיבל מוזיקה בבלארוס, ב-2008 ביצעה דואט ביחד עם דימה בילאן וב-2011 יצא אלבומה הראשון שהקליטה כזמרת.

## צדקה
ב-2007 החלה לשמש כשגרירה של רצון טוב ברוסיה עבור ארגון קרן החירום הבינלאומית של האומות המאוחדות לילדים וב-2009 ייסדה ארגון העוסק בצדקה לילדים ונקרא "Hurry To Create Wonders!", היא עובדת באופן קבוע עם זוכות מיס רוסיה נוספות בפעילויות לקידום צדקה וב-2009 הופיעו בקונצרט "יום הילד הבינלאומי" שניערך במוסקבה.

## חיים אישיים
ב-2007 נישאה במינכן לדוגמן הגרמני פיליפ טופט וב-2010 הם התגרשו, ב-2011 התחתנה בפעם השנייה עם אנדריי בורודין, בעל תפקיד בסגל הנשיאותי של רוסיה וסגן נשיא התאחדות האיגרוף הרוסית, ב-2012 נולד לה בן וב-2013 ילדה את בתה, בדתה היא בת הכנסייה האורתודוקסית הרוסית.

## קישורים חיצוניים

* 

קטגוריה:זוכות מיס רוסיה
קטגוריה:זוכות מיס תבל
קטגוריה:משתתפות בתחרות מיס תבל 2002
קטגוריה:מתחרי רוקדים עם כוכבים (רוסיה)
קטגוריה:שערוריות תחרויות יופי
קטגוריה:מנחות טלוויזיה רוסיות
קטגוריה:מדבבות רוסיות
קטגוריה:מעצבות אופנה
קטגוריה:שגרירים של רצון טוב - יוניסף
קטגוריה:ילידות 1977
קטגוריה:רוסים שנולדו ב-1977
פביאן למואן

**פביאן למואן** (בצרפתית: **Fabien Lemoine**; נולד ב-16 במרץ 1987) הוא כדורגלן עבר צרפתי, ששיחק בעמדת הקשר.

## קריירה
למואן החל לשחק כדורגל במחלקת הנוער של סטפניס בריסו מהעיר ראן, לאחר כשש שנים במועדון עבר בגיל 12 למועדון א.ג.ל פוגרס. שנה לאחר מכן עבר לראן. לאחר כשבע שנים במחלקת הנוער של המועדון, עבר למואן לקבוצת הבוגרים בה שיחק ארבע שנים, בהן רשם 121 הופעות ליגה ושני שערים. בשנת 2011 נמכר למואן תמורת ארבעה מיליון אירו לסנט אטיין בה הפך לשחק הרכב. ב-17 באוגוסט 2016 כבש למואן את שער השוויון נגד בית"ר ירושלים בניצחון 1–2 בשלב הפלייאוף של מוקדמות הליגה האירופית. ביולי 2017 חתם הקשר לשלוש שנים בלוריאן. בספטמבר 2022 חתם בורסאי 

## נבחרת לאומית
למואן רשם הופעה אחת בנבחרת צרפת עד גיל 21 בה שימש קפטן.

## תארים
;סנט אטיין
* גביע הליגה הצרפתית (1): 2012/2013

## קישורים חיצוניים

קטגוריה:כדורגלנים צרפתים
קטגוריה:קשרי כדורגל צרפתים
קטגוריה:כדורגלני סטאד רן
קטגוריה:כדורגלני סנט אטיין
קטגוריה:כדורגלני לוריאן
קטגוריה:צרפתים שנולדו ב-1987
אליסטר פטרי

**אליסטר פטרי** (באנגלית: **Alistair Petrie**; נולד ב-30 בספטמבר 1970) הוא שחקן אנגלי. 

## ביוגרפיה
פטרי נולד בקטריק שבצפון יורקשייר.

ב-2007 הופיע פטרי בסרט הטלוויזיה "The Mark of Cain", בסדרה "The Whistleblowers" ובדרמה התקופתית "קרנפורד". הוא שיחק בתפקיד רוברט מרטין בסרט הטלוויזיה "אמה", ובדמות ג'ורג' פורסייט בסדרה "Forsyte Saga: To Let". בינואר 2004 הופיע בקליפ וידאו לשיר "Bellissimo" של הצמד "איליה" .

פטרי שיחק בתפקיד ג'ורג' פורסייט בהפקה של ה-BBC ל"ההגדה לבית פורסייט". ב-2009 השתתף בסרט הקולנוע "הדוכסית". ב-2010 שיחק בסרט האימה "Devil's Playground", וב-2012 הופיע בסרט "ענן אטלס".

הוא גילם את מייג'ור ג'יימס שולטו בעונה השלישית של סדרת הטלוויזיה "שרלוק" של ה-BBC ששודרה ב-5 בינואר 2014.

ב-2016 השתתף פטרי בסדרת הטלוויזיה "מנהל הלילה" בתפקיד לורד סנדי לנגבורן.

## חיים אישיים
פטרי נשוי לשחקנית לוסי סקוט ולהם שלושה ילדים.

## פילמוגרפיה

## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:אנגלים שנולדו ב-1970
אזקיאל נדואסל

**אזקיאל אליאג'ים נדואסל** (בצרפתית: **Ezechiel Aliadjim N'Douassel**; נולד ב-22 באפריל 1988) הוא כדורגלן צ'אדי המשחק בעמדת החלוץ בבהאינגקארה ובנבחרת צ'אד.

## קריית מועדונים
נדואסל התחיל את הקריירה שלו בקבוצת טורבילון, וכשהיה בן 19 הצטרף לאוראן מליגת העל האלג'יראית, בה לא מצא את מקומו ולכן עזב לבלידה. כבר בהופעת הבכורה שלו בקבוצה הבקיע צמד שהעניק לקבוצתו ניצחון 2–1. בעונת הבכורה שלו הבקיע 5 שערים ב-16 הופעות. בסך הכל שיחק שנתיים וחצי במועדון, וכבש 12 שערי ליגה ב-29 הופעות במדי הקבוצה.

ב-9 בינואר 2011 חתם בקלאב אפריקן מליגת העל התוניסאית. בקיץ  חתם בטרק גרוזני מליגת העל הרוסית. נדואסל לא הצליח לתפוס מקום בהרכב הקבוצה, ובקיץ  הושאל לקוניאספור מליגת העל הטורקית. גם בקוניאספור נדואסל לא מצא את מקומו ובינואר  חזר לקלאב אפריקן. לקראת עונת  לא הצליח נדואסל למצוא קבוצה, ובינואר  חזר לאלג'יריה וחתם בחוסיין דיי עד לסיום העונה. בקיץ  חזר לתוניסיה וחתם בספייקסן במדיה כבש תשעה שערים ב-26 הופעות בליגה.

ב-4 בספטמבר 2016 הגיע נדואסל לישראל וחתם לשלוש שנים בעירוני קריית שמונה. ב-17 בספטמבר ערך את הופעת הבכורה שלו בליגת העל, כשנכנס כמחליף וכבש את שערו הראשון בישראל בתיקו 3-3 מול הפועל תל אביב. נדוסאל ערך 15 הופעות בכל המסגרות במדי הקבוצה, בהן כבש ארבעה שערים, וב-1 בפברואר 2017 שוחרר מהמועדון חתם בהפועל תל אביב עד לסוף העונה. ארבעה ימים לאחר מכן ערך את הופעות הבכורה שלו בקבוצה, כשנכנס כמחליף במשחק מול הפועל כפר סבא שהסתיים בתיקו 0–0. במשחקו השני, שנערך ב-12 בפברואר, כבש נדוסאל את שערו היחיד במועדון, בניצחון 2–0 על מועדון ספורט אשדוד. בסך הכל שותף נדוסאל בחמישה משחקים בהפועל תל אביב, וב-15 במרץ 2017 שוחרר מהקבוצה לאחר עבירות משמעת.

ב-7 באוגוסט 2017 חתם בפרסיב באנדונג האינדונזית.

ב-22 בדצמבר 2019, נדואסל חתם בבהאינגקארה.

### נבחרת לאומית
נדואסל ערך את הופעת הבכורה שלו בנבחרת צ'אד ב-8 בפברואר 2005, במשחק נגד . ב-6 במרץ 2007 הבקיע את שער הבכורה שלו בנבחרת, בניצחון 3–2 על . נדואסל משמש כקפטן הנבחרת.

## קישורים חיצוניים

## הערות שוליים

קטגוריה:כדורגלנים צ'אדים
קטגוריה:חלוצי כדורגל צ'אדים
קטגוריה:כדורגלני קלאב אפריקן
קטגוריה:כדורגלני אחמט גרוזני
קטגוריה:כדורגלני קוניאספור
קטגוריה:כדורגלני ספקסיין
קטגוריה:כדורגלני עירוני קריית שמונה
קטגוריה:כדורגלני הפועל תל אביב
קטגוריה:כדורגלני פרסיב באנדונג
קטגוריה:כדורגלני נבחרת צ'אד
קטגוריה:כדורגלנים זרים בישראל
קטגוריה:ספורטאים זרים באלג'יריה
קטגוריה:ספורטאים זרים בתוניסיה
קטגוריה:ספורטאים זרים ברוסיה
קטגוריה:ספורטאים זרים בטורקיה
קטגוריה:ספורטאים זרים בצרפת
קטגוריה:ספורטאים זרים בישראל
קטגוריה:ספורטאים זרים באינדונזיה
קטגוריה:ילידי 1988
הקורפוס ה-55 (ורמאכט)

**הקורפוס ה-55** (בגרמנית: **LV. Armeekorps**) היה קורפוס של הוורמאכט שלחם במלחמת העולם השנייה.

## היסטוריה
הקורפוס הוקם ב-6 בפברואר 1941, וכמפקדו מונה ארווין פירוב. במהלך מבצע ברברוסה לחם הקורפוס כחלק מהארמייה השישית, והשתתף בקרב קייב ובקרב חרקוב הראשון. לאחר מכן הועבר הקורפוס תחת פיקוד הארמייה השנייה, ולחם עמה בקרבות באזור וורונז'. בהמשך לחם הקורפוס בגזרה המזרחית, ובכלל זה במבצע קוטוזוב ובמבצע בגרטיון, ובסוף המלחמה לחם בפרוסיה המזרחית, כחלק מארמיית מזרח פרוסיה.

## מפקדים
* ארווין פירוב (6 בפברואר 1941 - 13 בפברואר 1942)
* רודולף פון רומן (13 בפברואר 1942 - 10 במרץ 1943)
* אריך יאשקה (10 במרץ 1943 - 5 באוקטובר 1943)
* פרידריך הרליין (5 באוקטובר 1943 - ינואר 1944)
* הורסט גרוסמן (ינואר 1944 - מאי 1944)
* פרידריך הרליין (מאי 1944 - 5 בפברואר 1945)
* קורט קיל (5 בפברואר 1945 - 30 באפריל 1945)

## סדר הכוחות
### מבצע ברברוסה
במבצע ברברוסה כלל הקורפוס את היחידות הבאות:
* הדיוויזיה ה-75
* הדיוויזיה ה-57
* הדיוויזיה ה-168
* הדיוויזיה ה-298

### מבצע בגרטיון
במבצע בגרטיון כלל הקורפוס את היחידות הבאות:
*הדיוויזיה ה-102
* הדיוויזיה ה-292

## קישורים חיצוניים
* הקורפוס ה-55 באתר lexikon-der-wehrmacht 

קטגוריה:זירת מזרח אירופה במלחמת העולם השנייה 
55
דיוויזיה 55
משתנה אלפא בברבור

300px|ממוזער|שמאל|מיקומם של משתני אלפא בברבור בדיאגרמת הרצשפרונג-ראסל
**כוכב משתנה מסוג α בברבור** או בקיצור **משתנה α בברבור** (באנגלית: **α Cygni variable**), לפעמים נקרא גם **משתנה מסוג דנב**, הוא סוג של כוכב משתנה על-ענק, המתאפיין בהשתנות קטנה של הבהירות נראית, שנובעת מפעימות לא-רדיאליות, כלומר אזורים מסוימים של מעטפת הכוכב מתכווצים בעוד אזורים אחרים של המעטפת מתרחבים. השינויים בבהירות הם מסדר הגודל של עשירית דרגת בהירות והם בעלי מחזוריות של בין מספר ימים למספר שבועות, אך בחלק מהכוכבים מתרחשים בו זמנית מספר מחזורים בעלי אורכים שונים כך שהשינויים נראים לא סדירים. כוכבים משתנים אלה נקראים על שם דנב (α בברבור) שזוהה ככוכב משתנה כבר ב-1910.

## מאפיינים
משתני α בברבור הם על-ענקים מסוגים ספקטרליים A, B ו-O, כלומר אלו כוכבים מסיביים וחמים מאוד, שסיימו להתיך מימן בליבתם והם נמצאים בתהליך של התנפחות תוך מעבר להיתוך של מימן בשכבות חיצוניות יותר והתכת הליום ליסודות כבדים יותר. המנגנון שגורם לפעימות הלא-רדיאליות בכוכבים אלה אינו ידוע, אך משערים שהוא דומה למנגנון הפעימות של משתני β בקפאוס וקשור כמוהו לשינויים בשקיפות של ברזל בשכבות החיצוניות של הכוכב. בדיאגרמת הרצשפרונג-ראסל הם נמצאים בין משתני β בקפאוס ובין המשתנים הכחולים והבהירים. גם משתנים כחולים ובהירים מראים את אותו דפוס של שינויי בהירות כמו של משתני α בברבור בתקופות שבין התפרצויות, אך שינויי הבהירות החדים שמתרחשים בזמן ההתפרצויות הם המאפיין הבולט שלהם שקובע את סיווגם. מכיוון שמשתנים אלה הם על-ענקים עם בהירות גבוהה במיוחד ניתן לזהות משתנים מסוג זה גם בגלקסיות שכנות כמו ענני מגלן.

## משתני α בברבור בולטים
* דנב (α בברבור) עצמו הוא על-ענק לבן שמשתנה בין דרגות בהירות 1.2 ו-1.3 במחזוריות לא סדירה
* ריג'ל הוא על-ענק כחול שמשתנה בין דרגות בהירות 0.17 ו-0.22 במחזוריות של כשני ימים
* אלנילם הוא על-ענק כחול שמשתנה בין דרגות בהירות 1.64 ו-1.74 במחזוריות של כשני ימים
* אלודרה (η בכלב גדול) הוא על-ענק כחול שמשתנה בין דרגות בהירות 2.38 ו-2.48 במחזוריות של 4.7 ימים

## הערות שוליים

*
אלפא בברבור
אינקודה

**אינקודה** הייתה חברה לשיווק בשר שהביאה בשר מאריתריאה לישראל.

## היסטוריה
החברה הוקמה בשנת 1951 על ידי יעקב מרידור. החברה רכשה מפעל לשימורים באסמרה, הביאה שוחטים מישראל והובילה את הבשר בספינת קירור לנמל חיפה. המשלוח הראשון של הבשר לקראת חג הפסח בשנת 1952 התעכב מסיבות שונות והגיע רק באוגוסט 1952. הבאת הבשר נתקלה בקשיים שונים, בהם החרמת בשר בתעלת סואץ על ידי שלטונות מצרים. באפריל 1953, על רקע הקשיים הכלכליים, רכשה ממשלת ישראל 51% מהחברה ואשר בן נתן נכנס כנציג הממשלה בחברה. באותו זמן, הסכימה הממשלה לתת לחברה הלוואה להקמת מתקן קירור בג'יבוטי. בסוף 1955 רכשה הממשלה את יתרת מניות החברה. החברה סיפקה בשר קפוא ושימורים. הבשר שנקבע כטריפה נארז בקופסאות שימורים אך עלו קשיים במציאת שווקים לבשר זה. נבחנה האפשרות להוביל את הבשר לנמל אילת, אולם הדבר הצריך הקמת בית קירור גדול בנמל אילת. אפשרות נוספת הייתה הפלגה סביב יבשת אפריקה. הוחל אז בהקמת מפעל נוסף בדירדאווה. אולם לאחר שהצטברו הפסדים כבדים הופעל רק בית החרושת באסמרה והמתקנים בג'יבוטי ודירדאווה עמדו ריקים. המפעל באסמרה הוחכר לחברת סחרוב של עזריאל עינב ויוסי הראל. בשנים 1956–1957 ניהל את החברה מרדכי לימון ובשנים 1957–1958, ירחמיאל ירון.

בשנת 1959 נמכר המפעל בג'יבוטי. בשנת 1961, לאור הפסדים נוספים, הוחכרו המפעלים לחברה בריטית. חברת קנמיש, שהייתה שותפה בחברה לזמן מה, יצאה ממנה בהפסד.

בשנת 1964 מכרו האחים עינב ויוסי הראל את החברה לבוריס גבירצמן, יהודי מקומי. החברה המשיכה לשווק בשר אל תוך שנות השבעים.

## פעילות המוסד
בשנים 1955–1964 שימשה החברה ככיסוי לפעילות המוסד במזרח אפריקה. במסגרת זאת ניהל את החברה בשנים 1953–1956 אשר בן נתן, ודוד קרון עבד בחברה כקניין בשר בשנים 1957–1959.

## קישורים חיצוניים
*
* ייבוא בשר על ידי חברת "אינקודה", 1957

## הערות שוליים

קטגוריה:חברות ישראליות
קטגוריה:המוסד
קטגוריה:יחסי אתיופיה–ישראל
קטגוריה:חברות ממשלתיות בישראל
קטגוריה:ישראל: חברות שהוקמו ב-1951
הקורפוס ה-59 (ורמאכט)

ממוזער
**הקורפוס ה-59** (בגרמנית: **LIX. Armeekorps**) היה קורפוס של הוורמאכט שלחם במלחמת העולם השנייה.

## היסטוריה
הקורפוס הוקם ב-20 בינואר 1942 על בסיס הפיקוד המיוחד הגבוה ה-59 (Höheres Kommando z.b.V. LIX), שהיה חלק מהארמייה השביעית במסגרת קבוצת ארמיות D, וכמפקדו מונה קורט פון דר שבאלרי. בפברואר 1942 הועבר הקורפוס לחזית המזרחית, והועמד תחת פיקוד ארמיית הפאנצר השלישית במסגרת קבוצת ארמיות מרכז. באוקטובר 1943 הועבר הקורפוס תחת פיקוד ארמיית הפאנצר הרביעית, ולחם עמה בקרבות באוקראינה. בהמשך לחם הקורפוס כחלק מארמיית הפאנצר הרביעית ומהארמייה ה-17, והשתתף במבצע ויסלה-אודר. בפברואר 1945 הועבר הקורפוס שוב תחת פיקוד ארמיית הפאנצר הראשונה במסגרת קבוצת ארמיות מרכז, ולחם עמה עד סוף המלחמה.

## מפקדים
* קורט פון דר שבאלרי (20 בינואר 1942 - 26 ביוני 1942)
* קרל הילפרט (26 ביוני 1942 - 25 ביולי 1942)
* קורט פון דר שבאלרי (25 ביולי 1942 - 17 בינואר 1943)
* אריך ברנדנברגר (17 בינואר 1943 - 15 במרץ 1943)
* קורט פון דר שבאלרי (15 במרץ 1943 - 4 בפברואר 1944)
* פרידריך שולץ (8 בפברואר 1944 - 21 במרץ 1944)
* אדגר רהריכט (21 במרץ 1944 - 2 ביוני 1944)
* פרידריך-וילהלם מילר (2 ביוני 1944 - 10 ביוני 1944)
* אדגר רהריכט (10 ביוני 1944 - 29 בינואר 1945)
* יואכים פון טרסקוב (29 בינואר 1945 - 1 בפברואר 1945)
* גאורג פון הנגל (פברואר 1945)
* ארנסט זילר (פברואר 1945 - 8 במאי 1945)

## סדר הכוחות
### מבצע ויסלה-אודר
במבצע ויסלה-אודר כלל הקורפוס את היחידות הבאות:
* הדיוויזיה ה-371
* הדיוויזיה ה-359
* דיוויזיית הפולקסגרנדיר ה-544

## קישורים חיצוניים
* הקורפוס ה-59 באתר lexikon-der-wehrmacht 

קטגוריה:זירת מזרח אירופה במלחמת העולם השנייה
59
הקורפוס ה-34 (ורמאכט)

**הקורפוס ה-34** (בגרמנית: **XXXIV. Armeekorps**) היה קורפוס של הוורמאכט שלחם במלחמת העולם השנייה.

## היסטוריה
הקורפוס הוקם ב-13 בנובמבר 1944 ביוגוסלביה על בסיס מפקדת הוורמאכט בכרתים, וכמפקדו מונה פרידריך-וילהלם מילר. ב-8 בדצמבר 1944 מונה הלמוט פלמי למפקד הקורפוס. פלמי נחל תבוסה במסגרת המתקפה הגדולה של הפרטיזנים היוגוסלבים במרץ ובאפריל 1945, וב-8 במאי 1945 נכנע לכוחות הצבא הבריטי.

## מפקדים
* פרידריך-וילהלם מילר (13 בנובמבר 1944 - 8 בדצמבר 1944)
* הלמוט פלמי (8 בדצמבר 1944 - 8 במאי 1945)

## סדר הכוחות
### 26 בנובמבר 1944
ב-26 בנובמבר 1944 כלל הקורפוס את היחידות הבאות:
* דיוויזיית האס אס ה-7
* דיוויזיית היגר ה-104
* דיוויזיית שדה של הלופטוואפה ה-11

## קישורים חיצוניים
* הקורפוס ה-34 באתר lexikon-der-wehrmacht 

קטגוריה:זירת מזרח אירופה במלחמת העולם השנייה 
34
צופי צרפת

**[[תנועת הצופים]] ב[[צרפת]]** כוללת כ-80 ארגוני צופים ופדרציות עם כ-180,000 צופים וצופות. לצד גרמניה, צרפת היא המדינה עם הצופים הכי מפולגים בעולם (המספר הגדול ביותר של ארגוני צופים שונים במדינה).

על פי החוק הצרפתי, כל ארגוני הנוער הפעילים ברמה הלאומית יכולים להיות מוכרים על ידי משרד הנוער והספורט של צרפת. רק תשעה מתוך 80 הארגונים הנ"ל אכן מוכרים על ידי המשרד. הרוב המכריע הם ארגוני צופים שאינם מוכרים: הפעולה שלהם אינה בלתי חוקית תחת החוק הצרפתי, אבל המדינה לא תומכת בהם.

## ארגוני צופים לאומיים מוכרים
ארגוני הצופים הלאומיים המוכרים מאוגדים בשתי התאחדויות ובארגון עצמאי אחד.

### התאחדות הצופים בצרפת
ממוזער|מדי צופים צרפתיים
Fédération du Scoutisme Français (התאחדות הצופים בצרפת) היא התנועה הלאומית של צרפת החברה גם בארגון העולמי של תנועת הצופים (WOSM) וגם באגודת המדריכות והצופות העולמית (WAGGGS). בהתאחדות יש כ-120,000 חברים המשויכים לחמישה ארגוני צופים.
[ממוזער|צופים צרפתים ב[ג'מבורי הצופים העולמי ה-21]]
Scoutisme Français נוסדה ב-1940, עם העזרה של משטר וישי, על ידי מספר ארגוני צופים צרפתים שהגיעו להחלטה יחד להקים את ההתאחדות.
[ממוזער|צופים צרפתים במהלך [מלחמת העולם השנייה]]
חברי ההתאחדות הם:
* Eclaireuses et Eclaireurs de France (נוסדה ב-1911, ארגון כלל-דתי, 35,000 חברים)
* Eclaireuses et Eclaireurs unionistes de France (נוסדה ב-1911, ארגון פרוטסטנטי, 5,000 חברים)
* Eclaireuses et Eclaireurs israélites de France (נוסד ב-1923, ארגון יהודי)
* Scouts et Guides de France (נוסד בשנת 2004 לאחר המיזוג של Scouts de France (1920) ו-Guides de France (1923), ארגון קתולי, 70,000 חברים)
* Scouts Musulmans de France (נוסד ב-1990, ארגון מוסלמי)

### Conférence Française de Scoutisme
Conférence Française de Scoutisme (כנס צרפת לצופיות) כולל כ-35,000 חברים המקובצים לשלושה ארגוני צופים:
* Association des Guides et Scouts d'Europe (נוסד ב-1958, ארגון קתולי, 25,000 חברים). הארגון מזוהה עם האיחוד הבינלאומי לצופים וצופות באירופה.
* Eclaireurs Neutres de France (נוסד ב-1947, ארגון כלל-דתי, 3,000 עד 4,000 חברים). יחד עם ארגון זה מזוהים מספר קטן יותר של ארגוני צופים, חלקם קתולים:
** *Europa Scouts.*
** *Scouts et Guides Saint-Louis*
** Scouts et Guides de Riaumont
* Fédération des Eclaireuses et Eclaireurs (נוסד ב-1989, מתוך פיצול של *Eclaireuses et Eclaireurs de France*, ארגון כלל-דתי, 2,000 חברים). פדרציה זו כוללת בתוכה בין 15 ל-20 ארגוני צופים עצמאיים, שבטי צופים מקומיים, חלקם פרוטסטנטיים או אורתודוקסים.

### Scouts unitaires de France
Scouts Unitaires de France (איחוד הצופים בצרפת) נוסד בשנת 1971 כתגובה לחידוש פדגוגי בתוך *Scouts de France* אשר פיצל גדודי חניכי הצופים (*unités*) לשתי שכבות גיל חדשות ויישם חינוך משולב של בנים ובנות יחד. איחוד זה הוא ארגון קתולי ומונה כ-23,000 חברים.

## ארגונים אזוריים או מקומיים
ישנם לפחות 50 ארגוני צופים עצמאיים בצרפת מחוץ להתאחדויות המוזכרות עד כה. רובם מזוהים על ידי הרשויות המקומיות או האזוריות וחלקם באמצעות קהילות דתיות. הם נאמדים בכמות של כ-5,000 צופים וצופות.

## ראו גם
* התאחדות הצופים והצופות בישראל
* תנועת הצופים בגרמניה
* תנועת הצופים של דנמרק

## קישורים חיצוניים

## הערות שוליים

קטגוריה:תנועת הצופים לפי מדינה
קטגוריה:צרפת: ארגונים
קטגוריה:צרפת: חינוך
ג'יימי גרץ

**ג'יימי בת' גרץ** (באנגלית: **Jami Beth Gertz**; נולדה ב-28 באוקטובר 1965) היא שחקנית קולנוע וטלוויזיה יהודייה-אמריקאית.

## ביוגרפיה
גרץ נולדה בשיקגו למשפחה יהודית-קונסרבטיבית ולמדה בסטודיו למשחק בניו יורק.

## קריירה
בשנת 1981 שיחקה לראשונה בתפקידים קטנים בסרטים "בכיוון הנכון" לצד גארי קולמן, ו"אהבת בוסר", של הבמאי פרנקו זפירלי.

בשנת 1982 החל לגלם את הדמות הראשית של מאפי טפרמן לצידה של שרה ג'סיקה פרקר בסדרה "המרובעים", ששודרה ב-CBS.

בשנת 1983 קיבלה תפקיד אורח בסדרה "על טעם ועל ריח".

בשנת 1985 קיבלה את תפקידה המשמעותי הראשון בסרט הנעורים "מיסצ'יפ" לצידה של קלי פרסטון.

בשנת 1986 שיחקה לצד קווין בייקון ולורנס פישבורן בסרט "קוויקסילבר".

בשנת 1987 שיחקה בתפקיד הערפדית סטאר בסרט הקומדיה והאימה של ג'ואל שומאכר "נשיכות קטנות".

בשנת 1989 שיחקה בסרט הפשע "עריקים" בכיכובו של קיפר סאת'רלנד.

בשנת 1990 שיחקה בקומדיה "בגידה נעימה" לצדה של קירסטי אלי.

בשנת 1992 שיחקה בסרט "ג'רזי גירל".

בשנת 1994 היא שיחקה בפרק של הסדרה "סיינפלד", ובסרט הטלוויזיה "זה לא יכול להיות אהבה" לצדה של קתרין הפבורן.

בשנת 2001 כיכבה בסרט הדרמה העצמאי "Lip Service".

בשנת 2000 היא שיחקה במספר פרקים של "אלי מקביל" כמושא אהבתו של ג'ון קייג', היא הייתה אחת המועמדות לתפקיד רייצ'ל בקומדיית המצבים "חברים".

בשנת 2006 שיחקה בקומדיה "ראש בראש עם משפחת שטיין" לצד ג'רמי פיבן.

בשנת 2009 היא השתתפה בתפקיד אורח בסדרה הדרמה "הפמליה" של רשת HBO.

## חיים אישיים
מאז 1988 היא נשואה למיליארדר האמריקאי-יהודי אנתוני "טוני" רסלר, ולהם שלושה בנים.

## קישורים חיצוניים

## הערות שוליים

קטגוריה:שחקניות קולנוע וטלוויזיה יהודיות אמריקאיות
קטגוריה:שחקני קולנוע וטלוויזיה יהודים אמריקאים
קטגוריה:אמריקאיות שנולדו ב-1965
קטגוריה:אמריקאים שנולדו ב-1965
הקורפוס ה-35 (ורמאכט)

**הקורפוס ה-35** (בגרמנית: **XXXV. Armeekorps**) היה קורפוס של הוורמאכט שלחם במלחמת העולם השנייה.

## היסטוריה
הקורפוס הוקם ב-20 בינואר 1942 על בסיס הפיקוד המיוחד הגבוה ה-35 (Höheres Kommando z.b.V. XXXV),שלחם במהלך מבצע ברברוסה ובמהלך הקרב על מוסקבה כחלק מארמיית הפאנצר השנייה, וכמפקדו מונה רודולף קמפה. הקורפוס לחם בקרבות השונים בגזרה המרכזית, והושמד במהלך מבצע בגרטיון. על בסיס שרידי הקורפוס הוקם קורפוס האס אס ה-13.

## מפקדים
* רודולף קמפה (20 בינואר 1942 - 19 ביולי 1942)
* אדגר טייסן (19 ביולי 1942 - 13 באוגוסט 1942)
* רודולף קמפה (13 באוגוסט 1942 - 1 בנובמבר 1942)
* לותר רנדוליץ (1 בנובמבר 1942 - 5 באוגוסט 1943)
* פרידריך ויזה (5 באוגוסט 1943 - ינואר 1944)
* הורסט גרוסמן (ינואר 1944 - פברואר 1944)
* פרידריך ויזה (פברואר 1944 - 25 ביוני 1944)
* קורט-יירגן פון ליצוב (25 ביוני 1944 - 5 ביולי 1944)

## סדר הכוחות
### מבצע ברברוסה
במבצע ברברוסה כלל הקורפוס את היחידות הבאות:
* הדיוויזיה ה-52
* הדיוויזיה ה-197
* הדיוויזיה ה-15
* הדיוויזיה ה-112

### הקרב על מוסקבה
במהלך הקרב על מוסקבה כלל הקורפוס את היחידות הבאות:
* דיוויזיית הפרשים ה-1
* הדיוויזיה ה-95
* הדיוויזיה ה-262
* הדיוויזיה ה-293
* הדיוויזיה ה-296

### מבצע בגרטיון
במבצע בגרטיון כלל הקורפוס את היחידות הבאות:
* הדיוויזיה ה-6
* הדיוויזיה 45
* הדיוויזיה ה-134
* הדיוויזיה ה-296
* הדיוויזיה ה-383

## קישורים חיצוניים
* הקורפוס ה-35 באתר lexikon-der-wehrmacht 

קטגוריה:זירת מזרח אירופה במלחמת העולם השנייה 
35
קורפוס 35
קורפוס הפאנצר אס אס ה-11

**קורפוס הפאנצר אס אס ה-11** (בגרמנית: **XI. SS-Panzerkorps**) היה קורפוס משוריין של הוואפן אס אס שלחם במלחמת העולם השנייה.

## היסטוריה
הקורפוס הוקם ב-24 ביולי 1944 על בסיס הקורפוס ה-5 שהושמד במבצע בגרטיון, ולמפקדו מונה מתיאס קליינהייסטרקאמפ. הקורפוס לחם בגליציה כחלק מהארמייה ה-17, ולאחר מכן לחם עמה במבצע ויסלה-אודר. ב-1 בפברואר 1945 הוסב לקורפוס פאנצר, והועבר תחת פיקוד הארמייה התשיעית. הקורפוס לחם במהלך הקרב על ברלין כחלק מהארמייה התשיעית, ונסוג עמה לעבר האלבה, שם נכנע לאמריקנים ב-8 במאי 1945.

## סדר הכוחות
### הקרב על ברלין
במהלך הקרב על ברלין כלל הקורפוס את היחידות הבאות:
* הדיוויזיה ה-712
* הדיוויזיה ה-169
* הדיוויזיה ה-303 (דיוויזיית "דבריץ")
* דיוויזיית הפאנצרגרנדיר ה-20
* דיוויזיית הצנחנים ה-9
* דיוויזיית הפאנצרגרנדיר "קורמארק"

## קישורים חיצוניים
* קורפוס הפאנצר אס אס ה-11, באתר lexikon-der-wehrmacht 
* קורפוס הפאנצר אס אס ה-11, באתר Axis History 
* קורפוס הפאנצר אס אס ה-11 באתר Feldgrau.com 

11
קטגוריה:זירת מזרח אירופה במלחמת העולם השנייה 
קטגוריה:זירת מערב אירופה במלחמת העולם השנייה 
11
מישל רוקה

**מישל רוקה** (באנגלית: **Michelle Rocca**; נולדה ב-1961) היא דוגמנית ומנחת טלוויזיה אירית.

## ראשית חייה
רוקה נולדה בדבלין כאחת משישה ילדים. בבגרותה, היא למדה יוונית, היסטוריה וציוויליזציה של רומא העתיקה וארכאולוגיה איטלקית וצרפתית באוניברסיטת קולג דבלין, בנוסף היא בוגרת תואר מאוניברסיטת בריסטול ודוברת מספר שפות.

## קריירה
ב-1980 רוקה נבחרה למיס אירלנד וזכתה במקום השלישי בתחרות "מיס אינטרנשיונל" וייצגה את אירלנד במיס עולם. לאחר השתתפותה בתחרויות יופי היא עבדה כדוגמנית. כמו כן,
היא שימשה כמגישה ב-RTÉ, ערוץ הטלוויזיה הממלכתי של אירלנד הנמצא בבעלות המדינה.

רוקה הנחתה את אירוויזיון 1988 וב-1990 שימשה כפרשנית האירוויזיון בטלוויזיה האירית, באותה שנה היא גם הנחתה את תחרות מיס עולם.

ב-1995 הופיעה עם בן זוגה ואן מוריסון (כיום בעלה לשעבר) על עטיפת אלבומו .

## חיים אישיים
לרוקה חמישה ילדים: שתי בנות מנישואיה הראשונים לכדורגלן ג'ון דיוויין, בת מקאתאל ראיין, איתו הייתה מאורסת ונפרדה כשהייה בהיריון עם בתם המשותפת, קאתאל הוא בנו של המיליונר טוני ראיין שנמנה בין מייסדי חברת התעופה ריינאייר ושני ילדים מוואן מוריסון.

## קישורים חיצוניים

*
*כתבה על אירוויזיון 1988
*מיס אירלנד לשעבר נשאלת לגבי מערכת היחסים שניהלה
*מנחי האירוויזיון הטובים ביותר
*ריאיון עם מישל רוקה

קטגוריה:זוכות מיס אירלנד
קטגוריה:מנחי טלוויזיה אירים
קטגוריה:משתתפות בתחרות מיס עולם 1980
קטגוריה:מנחי האירוויזיון באירלנד
קטגוריה:משתתפות בתחרות מיס אינטרנשיונל
קטגוריה:איריות שנולדו ב-1961
קטגוריה:אירים שנולדו ב-1961
אפונסו השני, מלך פורטוגל

**אפונסו השני** (פורטוגזית: Afonso II; 23 באפריל 1185 - 25 במרץ 1223) היה מלך פורטוגל בין השנים 1211–1223.

## חייו
אפונסו השני נולד בקוימברה בפורטוגל ב-23 באפריל 1185, לסנשו הראשון, מלך פורטוגל ודולסה מאראגון, בתם של רמון ברנגר הרביעי, רוזן ברצלונה ופרונלה, מלכת אראגון.

בשנת 1211 מת אביו סנשו הראשון, מלך פורטוגל, ואפונסו עלה במקומו לשלטון. שלא כקודמיו אפונסו הגיע להסכם שלום עם ממלכת קסטיליה, ודאג בעיקר לחזק את שלטונו בתוך הממלכה. בנוסף דאג אפונסו לטפח את המסחר עם המדינות השכנות. אפונסו הסתכסך עם האפיפיור הונוריוס השלישי, כתוצאה מניסיונותיו להחליש את כוח הכנסייה בממלכה, ובעקבות כך נודה על ידי האפיפיור.

ב-25 במרץ 1223 מת אפונסו השני, ובנו סנשו השני, מלך פורטוגל עלה לשלטון במקומו.

## משפחתו
בשנת 1206 התחתן אפונסו עם אורקה מקסטיליה, מלכת פורטוגל, בתם של אלפונסו השמיני, מלך קסטיליה ואלינור מאנגליה, מלכת קסטיליה, ממנה היו לו 4 ילדים:
* סנשו השני, מלך פורטוגל (1207–1248)
* אפונסו השלישי, מלך פורטוגל (1210–1279)
* לאונור מפורטוגל, מלכת דנמרק (1211–1231)
* פרננדו, לורד סרפה (1218–1246)

בנוסף היו לאפונסו שני ילדים לא חוקיים.

## אילן יוחסין

## קישורים חיצוניים

* 
* 

קטגוריה:מלכי פורטוגל
קטגוריה:ילידי 1185
קטגוריה:נפטרים ב-1223
קנדי אלכסנדר

**קנדי אלכסנדר** (באנגלית: **Khandi Alexander**; נולדה ב-4 בספטמבר 1957) היא רקדנית, כוריאוגרפית ושחקנית אמריקאית. היא החלה את הקריירה שלה כרקדנית ב-1980, והייתה הכוריאוגרפית של מסע ההופעות הבין-לאומי של ויטני יוסטון בשנים 1988–1992.

## תחילת דרכה
אלכסנדר נולדה בג'קסונוויל ועברה בגיל צעיר עם משפחתה לקווינס בניו יורק, בתם של אלוורינה יאבונה (מאסטרס), זמרת אופרה וג'אז, והנרי רולנד אלכסנדר, בעל חברת בנייה. היא למדה בקווינסבורו קומיוניטי קולג'. היא הופיעה בברודוויי, בתפקידים ראשיים בשיקגו, Dancin' של בוב פוסי, ו-Dreamgirls. היא הייתה הכוריאוגרפית של ויטני יוסטון במסע ההופעות הבנילאומי שלה בשנים 1988–1992, וגם הופיעה כרקדנית בקליפ של נטלי קול "Pink Cadillac" ב-1988.

## קריירה
ממוזער|אלכסנדר ב-2013
אלכסנדר החלה את קריירת המשחק שלה בשנות ה-80 המאוחרות. הופעת הבכורה שלה בטלוויזיה הייתה ב-1985 בתוכנית הסקיצות הקומית FTV. מאז תחילת שנות ה-90 שיחקה בתפקידי משנה במספר סרטים, כולל "CB4", "שוטר מושחת", "מה זה בכלל קשור לאהבה", "צדק פואטי" ו"שוגר היל".

במהלך שנות ה-90, הופיעה במספר סרטים, כולל CB4 (1993), מה זה בכלל קשור לאהבה (1993), שוגר היל (1994), ומשתגעים על מרי (1998).

ב-1995 הצטרפה לקומדיית המצבים NewsRadio, בה כיכבה בדמות קתרין דוק עד העונה הרביעית. היא שיחקה את הדמות של ג'קי רובינס ב-ER. לאלכסנדר היו מספר הופעות אורח בתוכניות אחרות, כולל חוק וסדר: מדור מיוחד, NYPD Blue, משמרת שלישית, משפחת קוסבי, Better off Ted, ניקיטה, ובגוף ההוכחה.

בשנת 2000 זכתה לביקורות משבחות על הופעתה כפראן בויד, אם מכורה לסמים, במיני-סדרה זוכת פרס אמי The Corner. מאוחר יותר היא הופיעה בסרטים Emmett's Mark ו-Dark Blue, וכיכבה מול רוב לאו בסרט הטלוויזיה Perfect Strangers. בשנים 2002–2008, היא שיחקה את הדמות אלכס וודס, הפתולוגית בדרמה המשטרתית . אלכסנדר עזבה את CSI: מיאמי זמן קצר לפני סוף עונת 2007-2008. היא חזרה לסדרה כשחקנית אורחת מספר פעמים בין השנים 2008–2009.

בסתיו 2008 לוהקה בתור הדמות הראשית בסדרת הדרמה Treme שעלתה לשידור בשנת 2010. היא שיחקה את לדונה בטיסט-ויליאמס, בעלת פאב בשכונה בניו אורלינס שנפגעה על ידי הוריקן "קתרינה". היא זכתה לשבחי המבקרים על ההופעה שלה בתוכנית. הסדרה הסתיימה אחרי ארבע עונות. מאוחר יותר היא לוהקה בסדרה של שונדה ריימס, סקנדל, בתפקיד מאיה לואיס, אמה של אוליביה פופ (קרי וושינגטון). ב-2015, היא הייתה מועמדת לפרס אמי לבידור בפריים טיים עבור תפקיד זה.

ב-2014 שיחקה את ויולה, אחותה הגדולה של בסי סמית (קווין לטיפה), בסרט סיפורה של בסי סמית, סרט ביוגרפי על אלילת הבלוז. על תפקיד זה הייתה מועמדת לשחקנית המשנה הטובה ביותר של פרס מבקרי הטלוויזיה.

בשנת 2017 שיחקה בסרט הדרמה "יום הפטריוט" לצידם של מארק וולברג, מליסה בנויסט, מישל מונאהן, קווין בייקון וג'יי. קיי. סימונס.

## פילמוגרפיה
### קולנוע

### טלוויזיה

## פרסים, מועמדויות

## קישורים חיצוניים

## הערות שוליים

קטגוריה:אמריקאים ילידי פלורידה
קטגוריה:ג'קסונוויל: אישים
קטגוריה:כוריאוגרפיות אמריקאיות
קטגוריה:שחקניות קולנוע וטלוויזיה אמריקאיות
קטגוריה:שחקני קולנוע וטלוויזיה אמריקאים
קטגוריה:רקדניות אמריקאיות
קטגוריה:אמריקאיות שנולדו ב-1957
קטגוריה:אמריקאים שנולדו ב-1957
יעקב רויטמן

רבי **יַעֲקֹב רוֹיטְמַן מִמּוֹגְלְנִּיצָא** (? – כ' בניסן ?) היה רב ואדמו"ר חסידי במוגלניצא, בנו הצעיר של רבי אלימלך מליז'נסק.

## ביוגרפיה
נולד לרבי אלימלך ושפרינצא וייסבלום. עקב הלשנה הוצרך להימלט מגליציה למוגלינצא ואף שינה את שם משפחתו מווייסבלום לרויטמן. במוגלניצא מינוהו לרב ואדמו"ר, תפקידים בו שימש עד פטירתו.

היה תלמידם של אביו ושל רבי משה מפשווארסק. צדיקי דורו הגדירוהו כצדיק נסתר.

תאריכי לידתו ופטירתו לוטים בערפל, ולא ידוע כי אם שנפטר בכ' בניסן. נקבר במוגלניצא. אחיינו השרף ממוגלניצא מילא בין השאר גם את מקומו באדמו"רות.

בנו רבי חיים נישא לבתו של רבי אלעזר מקוז'ניץ.

תלמידו היה רבי חנוך ב"ר טוביה הכהן – מחבר ספר "יסוד אמונה ומידת ענווה".

## הערות שוליים

קטגוריה:אדמו"רים
קטגוריה:שושלת ליז'נסק
קטגוריה:רבנים גליציאנים
קטגוריה:רבנים פולנים
אצטדיון נאציונלה PNF

**אצטדיון נאציונלה PNF** (באיטלקית: **Stadio Nazionale del PNF**) היה אצטדיון כדורגל ברומא, בירת איטליה. האצטדיון אירח שלושה ממשחקי מונדיאל 1934, בהם גם משחק הגמר של הטורניר, בו ניצחה  את  בתוצאה 2-1.

## קישורים חיצוניים

נאציונלה PNF
קטגוריה:רומא: מבנים
נאציונלה PNF
אורקה, מלכת לאון

**אוּרָקָה, מלכת קסטיליה ולאון** (אפריל 1079 – 8 במרץ 1126) הייתה מלכת קסטיליה ולאון בין השנים 1109–1126. היא הייתה המלכה הראשונה של אירופה בזכות עצמה.

## ביוגרפיה
אורקה נולדה באפריל 1079 לאלפונסו השישי, מלך לאון וקונסטנס מבורגונדיה, בתם של רובר הראשון, דוכס בורגונדיה ואלייה מסמור. בשנת 1087 התחתנה אורקה עם רמון מבורגונדיה, אך הוא מת בשנת 1107 והשאיר אותה עם שני ילדים קטנים. בשנת 1108, בעקבות מותו של אחיה החורג סנצ'ו אלפונסס בקרב אוקלס, הייתה אורקה ליורשת העצר.

בשנת 1109 השיא אותה אביה לאלפונסו הראשון, מלך אראגון, אולם הנישואין עלו על שרטון עקב דעותיו השמרניות של המלך כלפי נשים, ונסיונותיו להכפיף את אורקה לשליטתו ולגרום לה לוותר על האוטונומיה שלה כיורשת אביה. אורקה גם שמרה על האינטרסים של בנה מנישואיה הראשונים, ואלפונסו הראשון ראה בכך איום על נישואיהם, והעדיף שבנם המשותף לכשיוולד, הוא שירש את הכס בבוא היום.

כאשר ירשה אורקה את ממלכת לאון מאביה, אלפונסו ניסה לתפוס את השליטה בלאון וקסטיליה, אך אורקה סירבה לאפשר זאת בכל תוקף. אורקה ובעלה ניהלו מאבק קשה זה בזה, והריב הידרדר למלחמה כוללת שבה נטלו חלק גם הממלכות השכנות שהיו בעלות אינטרסים באזור. על אף שאלפונסו היה לוחם טוב יותר מאויביו, צבא אראגון לא היה גדול מספיק כדי לשמור על קסטיליה ולאון בתוך ממלכת אראגון.

בסופו של דבר נענה האפיפיור לבקשתה של אורקה וביטל את הנישואים, תחת העילה שהשניים היו קרובי משפחה רחוקים.

ב-8 במרץ 1126 מתה אורקה, ובנה אלפונסו השביעי, מלך לאון עלה לשלטון במקומה.

## משפחתה
בשנת 1087 התחתנה אורקה עם רמון מבורגונדיה, ממנו נולדו לה שני ילדים:
* סאנצ'ה ריימונדס (1095–1159)
* אלפונסו השביעי, מלך לאון (1105–1157)

בנוסף היו לאורקה ילדים לא חוקיים.

## אילן יוחסין

## קישורים חיצוניים

* אורקה, מלכת לאון
* 
* 

## הערות שוליים

קטגוריה:מלכי לאון
קטגוריה:מלכי קסטיליה
קטגוריה:נשים שליטות
קטגוריה:מלכות המאה ה-12
קטגוריה:אצולה ספרדית
קטגוריה:נשות אצולה במאה ה-11
קטגוריה:נשים ספרדיות
קטגוריה:ילידי 1081
קטגוריה:נפטרים ב-1126
אברהם לייב מונזון

**אברהם לייב מונזון** (1865–1948) היה דפס ואומן ארץ-ישראלי.

## ביוגרפיה
אברהם לייב מונזון נולד בשנת 1865 בירושלים. אביו, ר' שמעון מונזון, היה גבאי בבית הכנסת החורבה בעיר וכן היה סוכן הדואר הראשון בארץ-ישראל. בראשית שנות ה-90 של המאה ה-19 נסע ללימודים בפרנקפורט, גרמניה. עם שובו לירושלים הקים ביחד עם אחיו, משה מרדכי מונזון, בית דפוס ליתוגרפי בשם "דפוס מונזון". בית הדפוס פעל בתחילה עם מכבש יד והחל משנת 1894 בעזרת מכונת דפוס אוטומטית שייבא. לצד פעולתו כדפס שימש מונזון גם כצייר וכמעטר עבור בית הדפוס. הוא יצר עיטורים מורכבים לתעודות, ללוחות מזרח ולפריטים שימושיים אחרים ששימשו את אנשי היישוב הישן. העבודות שילבו בין מסורת האמנות היהודית לבין טכניקות הדפס חדשניות לתקופתו בארץ ישראל כגון ליתוגרפיה צילומית, הדפסות בלט והזהבה.

## גלריה

File:Monsohn002.jpg|בית מחסה ליתומים-דיסקין (1910), הדפס-אבן, גובה 62 ס"מ, רוחב 49 ס"מ
File:Monsohn003.jpg|לוח מזרח (שנות ה-20 של המאה ה-20), הדפס-אבן, גובה 45 ס"מ, רוחב 59 ס"מ
File:Monsohn004.jpg|כולל חיבת ציון (שנות ה-20 של המאה ה-20), הדפס-אבן, גובה 65 ס"מ, רוחב 49 ס"מ


## קישורים חיצוניים
* מפות דפוס מונזון מאוסף המפות ע"ש ערן לאור, הספרייה הלאומית

## הערות שוליים

קטגוריה:אנשי היישוב הוותיק ילידי ארץ ישראל במאה ה-19
קטגוריה:יהודים בארץ ישראל במחצית הראשונה של המאה ה-20
קטגוריה:ארץ-ישראלים שנולדו ב-1870
קטגוריה:ארץ-ישראלים שנפטרו ב-1948
אברהם לייב
דוד אביחיל

הרב **דוד אביחיל** (נולד בה'תש"ך - 1959) הוא ראש הישיבה הגבוהה רמות ירושלים בשכונת רמות בירושלים, ומייסדה של ישיבה תיכונית מצפה רמון.

## ביוגרפיה
נולד בשנת ה'תש"ך לאביו הרב אליהו אביחיל המוכר במיוחד כמייסד אגודת עמישב – למען נדחי ישראל בני מנשה ועשרת השבטים. למד בישיבת אור עציון במרכז שפירא ולאחר מכן בישיבת מרכז הרב, אצל הרב צבי יהודה הכהן קוק. הוסמך לרבנות, וכן לתואר שני בחינוך ומקצועות היהדות. שימש כרב היישוב הדר בית"ר. בשירותו הצבאי הגיע לדרגת סגן-אלוף. בשנת ה'תשנ"א (1990) ייסד את הישיבה התיכונית לחינוך תורני-סביבתי במצפה רמון, ועמד בראשה במשך 17 שנה. במקביל עמד בראש מספר מוסדות חינוך נוספים בהם המדרשה לבנות "מדברך נאוה", ישיבה גבוהה "נחלת שלמה", מדרשת "אור הדרום", מרכז הדרכה "דרכי נועם" ועוד, ולימד במכללת מורשת יעקב ברחובות. היה ממקימי תוכנית לימודי האמונה במכון מאיר ומלמד כיום גם במכללת בית וגן בירושלים.

בשנת ה'תשנ"ד (1994) נמנה עם מדליקי המשואות בפתיחת חגיגות יום העצמאות.

בשנת ה'תש"ע, פרש מראשות הישיבה במצפה רמון ועבר להתגורר בשכונת רמות אלון (רמות) בירושלים. בשנת ה'תשע"א ייסד ישיבה גבוהה בשכונה, והוא עומד בראשה עד היום.

נשוי ליעל ואב לחמישה. מתגורר בשכונת רמות בירושלים.

## ספריו
* תיקון המידות
* מקום במדבר
* אדם וסביבה
* בצומת העולמות
* היערן

## לקריאה נוספת
* הרב דוד אביחיל, "חינוך ולימוד מתוך בחירה – לדרכה החינוכית של הקריה במצפה רמון", עמ' 203–226, בתוך: הרב נריה גוטל (עורך), **חופש הבחירה בחינוך – עיון הגות ומעש**, מינהל החינוך הדתי, משרד החינוך, ירושלים, תשס"ד 2004

## קישורים חיצוניים
* שיעורים להאזנה של הרב דוד אביחיל, באתר מכון מאיר.
* שיעורי הרב אביחיל באתר הישיבה הגבוהה רמות ירושלים.
* [ספריו באתר הספרייה הלאומית](http://merhav.nli.org.il/primo_library/libweb/action/search.do?&tab=default_tab&srt=rank&ct=search&mode=Basic&dum=true&indx=1&fn=search&vid=NLI&vl(freeText0)=דוד%20אביחיל)
* 

קטגוריה:בוגרי ישיבת מרכז הרב
קטגוריה:סגל מכון מאיר
קטגוריה:ראשי ישיבות ציוניות
קטגוריה:רבני הציונות הדתית בישראל
קטגוריה:ראשי ישיבות תיכוניות
קטגוריה:מצפה רמון: רבנים
קטגוריה:רמות אלון: רבנים
קטגוריה:בוגרי ישיבת אור עציון
קטגוריה:משיאי משואה ביום העצמאות: 1994
קטגוריה:סגל מכללה ירושלים
אק בארס ארנה

**אק בארס ארנה** (ברוסית: **«Ак Барс Арена»**) הוא אצטדיון כדורגל הממוקם בקאזאן שברוסיה. האצטדיון משמש בתור מגרשה הביתי של קבוצת רובין קאזאן המקומית, ומכיל 45,379 מקומות ישיבה. בניית האצטדיון החלה במאי 2010 והסתיימה ב-2013. עלות הבנייה של האצטדיון הייתה כ-450 מיליון דולר אמריקני.

בנובמבר 2019 ונחתם הסכם שיתוף פעולה בין האצטדיון לבנק אק בארס ושם האצטדיון שונה לשמו הנוכחי.

האצטדיון אירח את טקסי הפתיחה והסיום של אוניברסיאדת קאזאן שנערכה בשנת 2013. כמו כן, בין ה-24 ביולי ל-9 באוגוסט 2015 אירח האצטדיון את אליפות העולם בשחייה, כשלצורך כך נבנתה במרכז האצטדיון בריכת שחייה.

האצטדיון אירח חלק ממשחקי מונדיאל 2018 ובקיץ 2023 היה אמור לארח את הסופרקאפ האירופי, אך בעקבות הפלישה הרוסית לאוקראינה הטורניר הועבר למקום אחר.
## גלריה

RubinKazanNewStadium.png|חזית האצטדיון
Kazan 2015 - Kazan Arena Panorama Sector 306.JPG|האצטדיון במהלך אליפות העולם בשחייה 2015


## קישורים חיצוניים

* 

## הערות שוליים

קטגוריה:אצטדיוני כדורגל ברוסיה
קטגוריה:אצטדיוני מונדיאל 2018
קטגוריה:קאזאן: ספורט
קטגוריה:רובין קאזאן
מרכז ילצין

ממוזער|מראה אל בית דמידוב, ובו מרכז ילצין
**מרכז ילצין** (ברוסית: **Ельцин Центр**) הוא המרכז הנשיאותי על שם נשיא רוסיה הראשון, בוריס ילצין והוא מהווה מתחם הנצחה לנשיאה הראשון של הפדרציה הרוסית, בוריס ילצין ביקטרינבורג, רוסיה.

המתחם כולל בשטחו את המוזיאון ע"ש ילצין, את משרדי קרן המרכז הנשיאותי ילצין, גלריה לאמנות, היכל קולנוע המציג סרטים תיעודיים, ספרייה, בית קפה, חנות ספרים ומרכז מדעי. המרכז נוסד בהתאם לחוק הפדרלי משנת 2008 "אודות המרכזים למורשת היסטורית של נשיאי הפדרציה הרוסית, שסיימו כהונתם". נפתח לציבור ב-25 בנובמבר 2015.
## גלריה

Yeltsin-center-labyrinth.JPG|אולם המבוך
Yeltsin-center-museum-seven-days.JPG |ההיכל הראשי
Yeltsin-center-museum-troll.JPG|מחכים לשינוי!
Yeltsin-center-museum-apartments.JPG |הפוטש של אוגוסט
Yeltsin-center-museum-putch.JPG|הפוטש של אוגוסט
Yeltsin-center-museum-shop.jpg|פעולות לא פופולריות
Yeltsin-center-museum-crysis.JPG|מרתון נשיאותי
Yeltsin-center-museum-office.jpg|פרידה מהקרמלין
Yeltsin-center-museum-liberty.jpg|היכל החירות

## קישורים חיצוניים

* 

קטגוריה:הנצחת בוריס ילצין
קטגוריה:יקטרינבורג: מבנים
קטגוריה:אנדרטאות ומבנים המנציחים את נשיאי רוסיה
משטרת הביטחון

**משטרת הביטחון** (**זִיכֶרְהַייטְסְפּוֹלִיצַיי**, **זיפו**; בגרמנית: **Sicherheitspolizei**, **SiPo**) הייתה סוכנות משולבת לחקירות ביטחוניות-פוליטיות ופליליות בגרמניה הנאצית, אשר כללה את הגסטפו, "משטרת המדינה החשאית" (Geheime Staatspolizei) והקריפו, המשטרה הפלילית (Kriminalpolizei). בשנת 1939 מוזגה משטרת הביטחון עם סוכנות המודיעין של המפלגה הנאצית, אס דה (Sicherheitsdienst) ליצירת המשרד הראשי לביטחון הרייך (RSHA - Reichssicherheitshauptamt). עם זאת, המונח "משטרת הביטחון" המשיך לשמש את סוכני הגסטפו והאס דה עד סוף מלחמת העולם השנייה.

## הקמה והתפתחות
ביוני 1936 מינה אדולף היטלר את היינריך הימלר, מפקד האס אס לראש המשטרה הגרמנית כולה בתואר ריכספיהרר-אס אס וראש המשטרה הגרמנית (Reichsführer-SS und Chef der Deutschen Polizei). הדבר אפשר להימלר להתחיל בתהליך ארגון המערכת המשטרתית מתוך עצמאות מלאה והכפפה למעשה של הארגון המדינתי (המשטרה) לארגון מפלגתי (האס-אס). בתחילה גיבש הימלר שתי זרועות עיקריות של כוח המשטרה, משטרת הסדר ו**משטרת הביטחון**. השר האחראי על הארגון להלכה היה שר הפנים וילהלם פריק, אף שהשליטה בפועל הייתה של הימלר והיטלר. בראש זיפו הופקד ריינהרד היידריך.
 
בעקבות האנשלוס (השתלטות גרמניה הנאצית על אוסטריה ב-1938) הקים היידריך יחידות מבצעיות מיוחדות (Einsatzkommando) שמטרתן הגנה על מבני ממשל באוסטריה ובחבל הסודטים. היה זה הכוח היחיד שהיה כפוף ישירות למטה משטרת הביטחון ולא לאחת משתי זרועותיו (הגסטפו או הקריפו). יחידות אלה התפתחו לכדי יחידות עילית אליהן גויסו מתנדבים מהגסטפו, האס דה, הקריפו והאס אס והוכפפו ישירות להיידריך. עם הפלישה לפולין נעו יחידות אלה, אשר נקראו עתה איינזצגרופן ("קבוצות משימה") והורכבו ממספר רב של יחידות חיסול ממונעות, אחרי הצבא הפולש בחזית המזרחית, השתתפו לעיתים בלחימה, וביצעו מעשי רצח של יהודים, פולנים, וקומוניסטים רוסים.

## לקריאה נוספת
* יעקב לזוביק, **הביורוקרטיה של היטלר: משטרת הביטחון הנאצית והבנאליות של הרשע**, ירושלים, תשס"א

* Gordon Williamson, **World War II German Police Units**, Osprey Publishing, 2006 


## קישורים חיצוניים

* מבנה המשטרה בגרמניה הנאצית, היסטוריית הציר

קטגוריה:המשרד הראשי לביטחון הרייך
קטגוריה:אס אס
קטגוריה:טרמינולוגיה נאצית
קטגוריה:גרמניה הנאצית: ארגונים משטרתיים
לויטרבך

**לויטרבך** או **לאוטרבך** הוא שם משפחה ושמן של עיירות וכפרים ספורים בגרמניה ובאוסטריה.

קטגוריה:שמות משפחה יהודיים
קרן טרנר אייל

**קרן טרנר אייל** (נולדה ב-3 במאי 1979) היא מנהלת ישראלית אשר כיהנה כמנכ"לית משרד האוצר ומשרד התחבורה והבטיחות בדרכים.

## ביוגרפיה
טרנר אייל היא בעלת תואר ראשון בכלכלה ומנהל עסקים בהצטיינות יתרה ותואר שני במנהל עסקים, שניהם מהאוניברסיטה העברית בירושלים.

בשנת 2004 החלה לעבוד באגף התקציבים במשרד האוצר, בו שימשה רכזת צוות התחבורה ורכזת בכירה של צוות פנים ועובדים זרים. במסגרת זו הייתה דירקטורית בחברת דואר ישראל וברכבת ישראל. בנובמבר 2011 עברה למשרד התחבורה וכיהנה כסמנכ"לית תשתיות ותיאום תחבורתי. בהמשך מונתה למשנה למנכ"ל המשרד. ביולי 2016 מונתה למנכ"לית משרד התחבורה, תחת שר התחבורה ישראל כ"ץ, עד חודש יוני 2020, האישה הראשונה שכיהנה בתפקיד. היא זכתה לשבחים על תפקודה משרי התחבורה ישראל כ"ץ ובצלאל סמוטריץ'.

עם השבעת ממשלת ישראל ה-35. שר האוצר הנכנס, ישראל כ"ץ, מינה אותה למנכ"לית משרד האוצר, במקומו של המנכ"ל הפורש שי באב"ד. היא החלה את תפקידה כמנכ"לית בחודש יוני 2020 ולאחר שלושה חודשים הודיעה על פרישתה מהתפקיד.

בספטמבר 2021 מונתה לדירקטורית בחברת הנדל"ן המניב "אמות השקעות". באוקטובר 2021 הצטרפה כשותפה לקרן הון סיכון וינטג'.

## חיים אישיים
טרנר אייל הייתה נשואה ליוני אייל ולזוג שלושה ילדים. הם התגרשו בשנת 2021. טרנר אייל מתגוררת במושב הדר עם בעמק חפר בו גדלה. היא אחייניתו של ראש עיריית באר שבע ומפכ"ל המשטרה לשעבר, יעקב טרנר.

## קישורים חיצוניים

* קרן טרנר באתר Gov.il
* 
* 
* 
* 

## הערות שוליים

קטגוריה:מנכ"לי משרד התחבורה
קטגוריה:מנכ"לי משרד האוצר
קטגוריה:עובדות משרד האוצר
קטגוריה:נשות המושב
קטגוריה:בוגרות התיכון האזורי ע"ש בן-גוריון בעמק חפר
קטגוריה:בוגרי התיכון האזורי ע"ש בן-גוריון בעמק חפר
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:חברי רשת מעוז
קטגוריה:חברות רשת מעוז
קטגוריה:דירקטורים ישראלים
קטגוריה:מנכ"ליות משרדי ממשלת ישראל
קטגוריה:דירקטוריות ישראליות
קטגוריה:אנשי המושב
קטגוריה:מועצה אזורית עמק חפר: אישים
קטגוריה:ישראליות שנולדו ב-1979
קטגוריה:ישראלים שנולדו ב-1979